정조 4년
庚子八月十三日辰時。上御宣政殿。藥房入診。諸承旨三司諸臣請對。同爲入侍時。都提調鄭弘淳。提調金華鎭。副提調蔡弘履。右承旨徐有防。左副承旨朴祐源。右副承旨南柱老。同副承旨李亨元。記事官金載瓚徐龍輔鄭東浚。大司憲李𡊠。司諫李東郁。掌令李濟萬。副修撰李時秀洪明浩。修撰徐鼎修李性吾。正言沈商賢李益烍。副校理金宇鎭。校理權以綱。持平林道浩。醫官吳道炯徐命緯崔宅中慶成運金成五。以次進伏訖。弘淳曰。昨日滯候。夜來。若何。上曰。似是一時之滯。今日則比昨有勝矣。弘淳曰。滯候猶未快勝。則令醫官入診。似宜矣。上曰。少間入診。可也。上曰。大司諫。何不入來乎。有防祐源對曰。大司諫。夜承備忘記還入之敎。意謂已爲繳還。不知旋卽還下。俄者箚請設鞫。而姑不及入來矣。上曰。大司諫。誠不善爲之矣。昨日擧措。皆有不誠之失。而諫長事尤非矣。許多三司。今皆入來。則諫長獨不得聞知。而不爲入來乎。承旨似爲請罪矣。柱老曰。大司諫趙時偉。以昨日備忘記之乍入。認以繳還。陳箚到院。故以伊時旋卽還下之意。不捧原箚。卽爲入來事。連爲往復催促。而迄未入參於入侍之列。事體所在。不可無警。從重推考。何如。上曰。昨今事。都是不誠實。至於以求對事催促云云。前所未聞。豈是推考之事。亟施削職。不到之臺諫。該房替自當之。惟事催促。損體極矣。當該承旨。遞差。可也。出擧條上曰。卿等亦知之乎。昨日事誠非矣。申後旣下其止之敎。而往復之際。已至酉時矣。酉正復入求對之稟。不待發落。旋又以門限已迫等語。敢爲微稟。寧有如許事體乎。今日諫長。陳箚不進。而承旨以自下催促爲請罪之一端。不但諫長爲非。承旨亦非矣。命下標信。上曰。同副承旨持此摽信。建陽門留門。藥房提調。使之出去也。弘履有防祐源等曰。臣等愚迷之極。誤稟門限。下情雖急於警咳。而事面自歸於妄率。萬萬惶悚。不知所措矣。上曰。其停其否。在於臺閣。則政院只當奉而頒之而已。其可阻搪耶。弘履等對曰。臣等自承備忘。不勝憂憤。未敢直爲頒布。只願卽許反汗。故自犯於瀆撓之罪矣。祐源曰。此非一向靳持之事。罪人之凶圖逆節。直是極逆。則豈可以謂以黨與而有所參恕耶。臣等繳還之外。更無所達矣。有防曰。臣等忱誠未孚。兪音愈邈。而苟使國有常憲。則逆如柱翼。而寧有不得置法之理乎。臣等職在出納。雖甚蒙迷。其豈敢頒此備忘乎。弘淳曰。自上雖已處分。而自下豈敢奉承乎。但政院則旣承屢敎。似當頒布後爭執矣。上曰。無多言。速爲頒布後爭難也。政院頒布。則朝廷共知。而乃爲齊聲爭執。事面當然。而今則不爲頒示。直請繳納。誠過矣。有防祐源等曰。臣等職忝惟允。猶不能繳還。則在外諸臣。其何以請還而蒙允乎。臣等決不敢奉承矣。上曰。諸承旨先退。三司進前。𡊠曰。臣等昨登前席。縷縷陳達。退伏閤外。顒俟兪音。而終晝竟夕。天聽益邈。此臣等言拙誠薄。未格天心之罪也。永夜繞壁。坐而待朝。今幸復得登對。臣等與諸承宣。同聲之請。卽臣分民彝之所當然者。惟願亟允臣等之請焉。天下之不可屈者。法也。王者之不可私者。法也。今有必討之逆。而身爲執法之臣。不得請之前。其豈有退去之理乎。至於瀆撓之罪。臣固不敢辭也。上曰。今日之答。又將如昨日。卿等退去。𡊠曰。臣請以備忘中所敎者。仰復可乎。臣等昨承備忘。讀到黨與之句。臣等實有所不敢曉者矣。今此柱翼之凶肚逆情。在諸賊。卽主謀也。窩窟也。雖以丙丁處分言之。主謀者必誅。窩窟則罔赦。前後鞫案。歷歷可考。而柱翼爲謀主而獨逭。爲窩窟而不誅。竝與其窮凶情節。而初不得究覈一二。而遽爾酌處。則臣竊恐黨與二字之敎。不足以服臣民之志。而有以啓亂逆之心矣。臣等目見刑政之失當。至於此甚。而其欲不爭得乎。以綱曰。今以幺麽一柱翼。承宣爭之。三司執之。連日叫閽。屢瀆天聽。雖以國體言之。其爲乖損。當如何哉。宇鎭曰。上下相持。今至二日。而國體之損傷。王法之乖謬。益無餘地。臣等之憂悶罔措。愈往而愈切矣。鼎修曰。今日此逆。有萬可誅。無一可生。而前後四供之出而已成一副之斷案矣。今不但未施當律。至其次第情節。亦不得一一窮覈。若使今日臣子終不能反汗而止。則其將何面出見國人乎。惟願速賜兪音焉。時秀曰。凡自有法以來。逆如柱翼。妖如柱翼。而豈有不伏王章者哉。柱翼必討之罪。前後登筵。言竭辭窮。不能亟回天聽。而連日瀆撓。只傷國體。臣等非不知萬萬悶迫。而不得請之前。其何可退去乎。上曰。承旨持此備忘。出去頒布後。爭執。可也。覆難。可也。承旨先爲出去也。僉曰。臣等雖不能積誠回天。而決不可奉而退去矣。上曰。雖不持去。姑先退出。可也。有防等退出。上曰。昨日政院與三司。同爲爭執。過矣。政院惟當頒布而已也。上曰。待政院頒布後。三司爭執。可也。宇鎭鼎修時秀曰。政院雖爲頒布。而臣等只請反汗矣。若不得反汗之命。則今日如昨日。明日又如今日。一日二日。終無出場之日矣。上曰。處分之初。非不裁量斟酌矣。今非如是固執之事矣。予則昨日下敎之後。無他可答之語矣。𡊠曰。凡於可否從違之間。酌其事宜。量其輕重之謂酌量也。今此柱翼。凶肚已破。逆節盡露。只可以誅之鋤之。有何可酌可量之事。而有此酌量而處分之敎乎。事在不可已之地。則初無可從不可從之可論。臣等只俟兪音之外。無他可達之辭。決不敢退去矣。上曰。雖日日請對。終不過如是而已。徒損國體。亦豈不爲悶乎。𡊠曰。臣等不誠之罪。固萬萬惶悚。而今日則雖被重譴。所請之事。不得允則其何敢中止乎。殿下凡於懲討之政。每不嚴斷。故宿草復萌。伏火更燃。至於柱翼事出而極矣。今又治之不嚴。失之太寬。則方來之憂。容有旣乎。明浩曰。此罪人之情節。豈有一毫可恕之事。而有此酌處之命耶。敢以凶逆之職號。登諸刊行之文。而至於附記中。凶言逆情。尤令人髮豎骨靑。此其罪有不容誅。而反施以島配之律者。豈非失刑之大者乎。道浩商賢曰。若是可已不可已之事。則臣等何如是歷日求對。苦口力爭。自歸瀆撓之罪乎。請賜兪音。以從臣等之請焉。益烍曰。亂逆不可不誅。王法不可不嚴。惟望快從諸臣之請。宇鎭曰。承旨旣不能繳納。則臣等反汗之請。尤不可少緩。雖承退去之敎。而臣等決不可奉行矣。鼎修曰。如是相持。臣等之罪。固所自知。而目見國賊之未誅。而身居三司者。豈可不得請而退去乎。柱翼之罪。國人之所共誅者。而今殿下。屈法而傅生。然則亂逆終無可治之日。而王章終無可伸之時耶。亟降兪音。千萬顒祝。時秀曰。兪音愈閟。而群情轉益罔措矣。伏乞特許所請焉。祐源曰。此賊若不得嚴覈置法。則亂逆何所懼而不起乎。顧今國勢岌嶪。人心狃安。而懲討之政。又若是不嚴。則宗國之憂。當如何哉。𡊠曰。人臣與此賊。不可俱生。不得請則不可退矣。上曰。速爲退去。可也。豈可終日坐應乎。今無容更議矣。參量裁酌。予思已熟矣。今雖許之。而繼又還下。豈不不誠之甚乎。萬無還收之理。上下相持。自非美事。且異於伏閤。而如是爭難。有關體面。卿等退去。𡊠曰。亂逆斯得而未及究覈。遽爾酌處者。天下寧有是哉。宇鎭鼎修時秀性吾曰。國有賊而不得治之。則三司之臣。豈敢不得請而遽退耶。此賊未置辟之前。臣等不可止矣。上曰。昨日大臣之批。旣諭矣。此後隄防之政。無係於一柱翼之處分矣。𡊠曰。逆如柱翼。惡如柱翼。而罪止於此者。自有國法以來。所未有之事也。上曰。前後囚供。終始抵賴。雖一日百問。徒貽上下之勞。而終無究覈之道矣。僉曰。其所抵賴。尤極凶獰。此固萬戮猶輕也。上曰。退去。徒傷事體。退而爭執。可也。政院。似當頒布矣。𡊠曰。聖敎必欲使之頒希。臣等尤切悶迫。如是仰請者也。上曰。上下相持。殊非美事。雖日日如此。而終不可許之矣。𡊠曰。臣等不誠之罪。固萬萬惶悚。先被不誠之罪。而得承收還之命。則臣等當以罪爲榮。而更無餘憾矣。上曰。筵中相持。尤屬可悶矣。宇鎭鼎修曰。進伏筵席。猶不能得請。則退上文字。尤何望蒙允乎。大臣陳箚。承宣繳納。三司守閤。則可見擧國之同憤。今何可若是靳許乎。極知惶悚。而惟望亟允焉。上曰。退去。予無更答之語矣。𡊠曰。渠豈不知杖死杖斃之各異。龜柱觀源之爲逆。而乃敢曰不知耶。節節凶肚。萬萬巧惡。而今不得以罪之者。在刑政。果何如也。上曰。何時可退耶。其速退去。宇鎭曰。國法之掃地。世道之憂虞。已無餘地。臣等職在三司。只知唯唯而奉承。則將安用三司爲也。𡊠曰。國人皆曰可殺。而終使之生出獄門者。有法以來。亦有是否。僉曰。臣等今雖不得已退去。而繼當以文字。仰請矣。惟望兪允焉。上曰。退去則予豈無更思之道也。三司以次出。弘淳請診候。道炯入診後。奏曰。脈候左三部。緊而帶數。右三部。沈而少遲。滯候似未快勝矣。上曰。然則昨日湯劑。今日更爲進御。何如。道炯曰。誠得當矣。上曰。大司諫前望單子入之。命退。諸臣以次出。